ઓબીસી આયોગ પરિણામલક્ષી કામગીરી કરે તે માટે સમાજ પણ સમરસતાના પથ પર ચાલે તે આવશ્યક છે. કેટલાક સમાજવિરોધી તત્ત્વો જાતિવાદ ફેલાવી દેશને અરાજકતામાં ધકેલવા માંગે છે. સમાજ સાચી આંકડાકીય માહિતી મેળવે તો આવા આંદોલનોમાં ભાગ નહીં લે. સદીઓથી અધિકારોથી વંચિત સમાજ માટે કાયદેસર રીતે કંઈ પ્રદાન કરવું પડે તો સમાજ વિરોધ ન કરે. આવા વર્ગને ઊંચો લાવવા માટે ઊંચનીચના ભેદભાવ ભૂલી તેમના સામાજિક ઉત્થાન, શિક્ષણ-નોકરીમાં વિશેષ સહભાગીતા વગેરે માટે અગ્રેસર રહી કાર્ય કરે. આ વર્ગ ઊંચો આવશે તો દેશ ઊંચો આવશે, સમરસતા વધશે. આપણે સૌ એક સમાન અને દેશનાં સંશાધનો, યોજનાઓ, સુવિધા પર સૌનો સમાન અધિકાર એ ભાવના સાર્થક કરીએ.